A wszyjstko skiż tego, co nasi tyż polecieli do łonego - do tego Londynu, kaj sie cołki świat napoczon ścigać po sportowymu. Tych, kere tam chcieli lecieć była cołko wielgo raja, wszyjscy to wiymy, a lecieli yno te, co ich naznaczyli. To je wielgo radoś, co nasi tam sie znodili. Zasłużynie! Przeca blank fajne yudo, mo sie dobrze, nie kajś, ale u nos we Bytomiu. Mielimy za kogo rzykać i za kogo palce mocno trzymać! Moja kamratka Gita pedziała, co łona sie durś we tyn telewizor ślypiami gapiyła, jak naszych wołali. I jeszcze pedziała, co jak by te zawody srobione byli we Bytomiu, to na sto procynt łone mieliby medale! A tak - trza się ze wszyjstkim godzić, bo przeca godajom tyż tak : „ momy yudo jak sie udo!".
Wiymy, co sportowce ze Bytomia dali nom wielgo radoś! Trza im słać gratulacjo i trza gowy chylić i dziwać sie. Srobiyli wielgo robota! Starki godajom, co we wszyjstkim trza mieć nie yno rynce do roboty, talynty, ale i szczyńści . Mi sie zdo, co to je prowda. Przeca Paweł Zagrodnik, kery polecioł za swoigo kamrata, bez takiego dygigo rychtowanio sie, błyszczoł jak gwiozda na niebie, i tyż mioł mieć medal, yno konseczek szczyńścio mu zbrakło. A Janusz Wojnarowicz mioł za swoigo rywala łonego, najbarzyj wyłonaconego yudoka, kery zawsze wygrywo... Skiż tego tyż zabrakło mu deczko szczyńścio... Coby jeszcze nie godać to i tak bydymy radzi! Bytom górom, przeca nasi tam polecieli! A yudo we naszym mieście downo już mo sie dobrze... Zgodzocie sie sy mnom, pra?
Gorko, gorko, na sportowo gorko... Ale nom to nie szkodzi. Brawo, brawo... Trza dali naszym kibicować, trza za nich rzykać, palce cisnońć i godać, coby mieli wiyncy szczyńścio... Paczcie tam jako i byćcie zdrowe!
ANA
szl_Latn szl_Latn szl_Latn mri_Latn